Document ID: 32015D0001

EUROOPAN KESKUSPANKIN PÄÄTÖS (EU) 2015/529,
annettu 21 päivänä tammikuuta 2015,
Euroopan keskuspankin asiakirjojen saamisesta yleisön tutustuttavaksi tehdyn päätöksen EKP/2004/3 muuttamisesta (EKP/2015/1)
EUROOPAN KESKUSPANKIN NEUVOSTO, joka
ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.3 artiklan,
ottaa huomioon Euroopan keskuspankin työjärjestyksen hyväksymisestä 19 päivänä helmikuuta 2004 tehdyn päätöksen EKP/2004/2 (1) ja erityisesti sen 23 artiklan,
sekä katsoo seuraavaa:
(1)
Neuvosto on antanut Euroopan unionin toiminnasta tehdyn sopimuksen 127 artiklan 6 kohdan nojalla asetuksen (EU) N:o 1024/2013 (2), jossa Euroopan keskuspankille (EKP) annetaan luottolaitosten vakavaraisuusvalvontaan liittyvää politiikkaa koskevia erityistehtäviä ja jonka tavoitteena on edistää luottolaitosten toiminnan turvallisuutta ja vakautta sekä rahoitusjärjestelmän vakautta unionissa ja kussakin jäsenvaltiossa ottaen täysin huomioon sisämarkkinoiden yhtenäisyyden ja eheyden. Nämä erityistehtävät täydentävät perustamissopimuksen 127 artiklan 5 kohdassa määrättyä Euroopan keskuspankkijärjestelmän (EKPJ) tehtävää eli myötävaikuttamista luottolaitosten toiminnan vakauden valvontaan ja rahoitusjärjestelmän vakauteen liittyvän toimivaltaisten viranomaisten politiikan moitteettomaan harjoittamiseen.
(2)
Päätöstä EKP/2004/3 (3) on muutettu päätöksellä EKP/2011/6 (4) rahoitusjärjestelmän vakautta koskevan yleisen edun suojaamiseksi unionissa ja jäsenvaltioissa, kun on kyse pyynnöistä tutustua EKP:n laatimiin tai sen hallussa oleviin asiakirjoihin, jotka koskevat EKP:n toimintoja ja politiikkaa tai päätöksiä rahoitusvakauden alalla, mukaan lukien EKP:n Euroopan järjestelmäriskikomitealle antamaan tukeen liittyvät asiakirjat.
(3)
Johdanto-osan ensimmäisessä kappaleessa tarkoitettuja erityistehtäviä hoitaessaan EKP laatii tai pitää hallussaan myös asiakirjoja, jotka koskevat luottolaitosten vakavaraisuusvalvontaa. Tällaiset asiakirjat katsotaan päätöksessä EKP/2004/3 tarkoitetuiksi EKP:n asiakirjoiksi.
(4)
EKP:n asiakirjoja koskevien tutustumispyyntöjen yhteydessä on varmistettava, että suojataan luottolaitosten vakavaraisuusvalvontaan liittyvää unionin tai jäsenvaltion politiikkaa koskeva yleinen etu. Yleisen edun suoja on varmistettava myös silloin, kun on kyse valvontatarkoituksessa tehdyistä tarkastuksista.
(5)
Päätöksessä EKP/2004/2 hyväksytyn Euroopan keskuspankin työjärjestyksen 23.1 artiklan mukaan EKP:n päätöksentekoelinten tai niiden perustamien komiteoiden tai ryhmien, valvontaelimen, sen ohjauskomitean tai sen mahdollisten väliaikaisten alaorganisaatioiden kokouksissa käsiteltävät asiat ovat luottamuksellisia, jollei EKP:n neuvosto valtuuta EKP:n puheenjohtajaa julkistamaan, mihin käsittelyssä on päädytty. EKP:n puheenjohtajan on kuultava valvontaelimen puheenjohtajaa ennen tällaisen päätöksen tekemistä valvontaelimen, sen ohjauskomitean tai sen mahdollisten väliaikaisten alaorganisaatioiden kokousten osalta.
(6)
Sekä tietojen ilmaisemiseen että luottamuksellisuuteen sovelletaan unionin lainsäädäntöä ja erityisesti Euroopan parlamentin ja neuvoston asetusta (EU) N:o 575/2013 (5) ja Euroopan parlamentin ja neuvoston direktiiviä 2013/36/EU (6), kun on kyse tiedoista, joita toimivaltaiset viranomaiset pitävät hallussaan harjoittaessaan luottolaitosten vakavaraisuusvalvontaa.
(7)
Jäsenvaltioiden talouksien ja rahoitusmarkkinoiden kehityssuunnat ja niiden vaikutus EKP:n harjoittamaan rahapolitiikkaan ja/tai rahoitusjärjestelmän vakauteen unionissa tai tietyssä jäsenvaltiossa ovat lisänneet EKP:n tarvetta olla vuorovaikutuksessa jäsenvaltioiden viranomaisten sekä eurooppalaisten ja kansainvälisten toimielinten tai laitosten kanssa. On osoittautunut ehdottoman tärkeäksi, että EKP pystyy välittämään tilanteen edellyttämiä ja selväsanaisia viestejä EU:n ja jäsenvaltioiden viranomaisille, jotta se voisi palvella tehokkaasti yleistä etua tehtäviään hoitaessaan. Tämä saattaa edellyttää myös tehokasta epävirallista ja luottamuksellista yhteydenpitoa, jota ei saisi heikentää mahdollisuus tietojen luovuttamisesta kolmansille.
(8)
EKP:n edellytetään olevan vuorovaikutuksessa kansallisten viranomaisten ja elinten, unionin toimielinten, elinten, toimistojen ja virastojen, asiaankuuluvien kansainvälisten järjestöjen sekä kolmansien maiden valvontaviranomaisten ja hallintovirastojen kanssa erityisesti asioissa, jotka koskevat a) perustamissopimuksen 127 artiklan 1 kohdassa tarkoitettua EKPJ:n tukea unionissa harjoitettavalle yleiselle talouspolitiikalle, b) perustamissopimuksen 127 artiklan 5 kohdassa tarkoitettua EKPJ:n myötävaikuttamista luottolaitosten toiminnan vakauden valvontaan ja rahoitusjärjestelmän vakauteen liittyvän toimivaltaisten viranomaisten politiikan moitteettomaan harjoittamiseen ja c) tehtäviä, jotka EKP:lle on annettu asetuksella (EU) N:o 1024/2013. Asetuksen (EU) N:o 1024/2013 6 artiklan 2 kohdan nojalla sekä EKP että kansalliset toimivaltaiset viranomaiset ovat velvollisia tekemään yhteistyötä vilpittömässä mielessä ja vaihtamaan tietoja. EKP tekee yhteistyötä myös kansainvälisellä tasolla asioissa, jotka koskevat EKPJ:n tehtäviä. Jotta EKP voisi tehdä yhteistyötä tehokkaasti, on välttämätöntä tarjota ja jättää riittävästi tilaa edellä mainittujen viranomaisten, laitosten ja muiden elinten vapaalle ja rakentavalle ajatusten- ja tietojenvaihdolle. Näin ollen EKP:llä tulisi olla oikeus pitää suojassa asiakirjat, joita vaihdetaan sen tehdessä yhteistyötä kansallisten keskuspankkien, kansallisten toimivaltaisten viranomaisten, kansallisten nimettyjen viranomaisten ja muiden asiaankuuluvien viranomaisten ja elinten kanssa.
(9)
Maksujärjestelmien moitteettoman toiminnan edistämistä koskevaa EKPJ:n tehtävää suoritettaessa on lisäksi tärkeää pitää suojassa asiakirjat silloin, kun niiden antaminen kolmansille heikentäisi yleistä etua, joka koskee rahoitusmarkkinoiden infrastruktuurien, maksujärjestelmien ja maksupalveluntarjoajien luotettavuutta ja turvallisuutta.
(10)
Näin ollen päätös EKP/2004/3 olisi muutettava vastaavasti,
ON HYVÄKSYNYT TÄMÄN PÄÄTÖKSEN:
1 artikla
Muutokset
Muutetaan päätös EKP/2004/3 seuraavasti:
1)
Lisätään 3 artiklaan seuraavat määritelmät:
”c)
’kansallisella toimivaltaisella viranomaisella’ ja ’kansallisella nimetyllä viranomaisella’ samaa kuin neuvoston asetuksessa (EU) N:o 1024/2013 (7);
d)
’muilla asiaankuuluvilla viranomaisilla ja elimillä’ asiaankuuluvia kansallisia viranomaisia ja elimiä, unionin toimielimiä, elimiä, toimistoja ja virastoja, asiaankuuluvia kansainvälisiä järjestöjä, ja kolmansien maiden valvontaviranomaisia hallintovirastoja.
;
2)
korvataan 4 artiklan 1 kohdan a alakohdan ensimmäinen luetelmakohta seuraavasti:
-
”EKP:n päätöksentekoelinten, valvontaelimen tai muiden asetuksen (EU) N:o 1024/2013 nojalla perustettujen elinten asioiden käsittelyn luottamuksellisuutta,”
;
3)
lisätään 4 artiklan 1 kohdan a alakohtaan seuraavat luetelmakohdat:
-
”luottolaitosten ja muiden rahoituslaitosten vakavaraisuusvalvontaa koskevaa unionin tai jäsenvaltion politiikkaa,
-
valvontatarkoituksessa tehtyjä tarkastuksia,
-
rahoitusmarkkinoiden infrastruktuurien, maksujärjestelmien tai maksupalveluntarjoajien luotettavuutta ja turvallisuutta.”
;
4)
korvataan 4 artiklan 3 kohta seuraavasti:
”3. Tutustuttavaksi ei anneta päätöksen tekemisen jälkeenkään asiakirjaa, jonka EKP on laatinut tai saanut sisäiseen käyttöön EKP:ssa käytyjen keskustelujen ja alustavien neuvottelujen tai EKP:n ja kansallisten keskuspankkien, kansallisten toimivaltaisten viranomaisten tai kansallisten nimettyjen viranomaisten välisen näkemystenvaihdon yhteydessä, jollei ylivoimainen yleinen etu edellytä asiakirjan sisältämien tietojen ilmaisemista.
Tutustuttavaksi ei anneta päätöksen tekemisen jälkeenkään asiakirjoja, joissa tuodaan ilmi EKP:n sekä muiden asiaankuuluvien viranomaisten ja elinten välistä näkemystenvaihtoa ja joiden sisältämien tietojen ilmaiseminen heikentäisi vakavasti EKP:n tehtävien hoitoa, jollei ylivoimainen yleinen etu edellytä asiakirjan sisältämien tietojen ilmaisemista.”
;
5)
korvataan 7 artiklan 1 kohdassa oleva ilmaus ”sihteeristön ja kielipalvelujen pääjohtaja” ilmauksella ”sihteeristön pääjohtaja”.
2 artikla
Voimaantulo
Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tehty Frankfurt am Mainissa 21 päivänä tammikuuta 2015.

Labels: 2
15
19